האם השואה שונה ממקרים אחרים של רצח עם?

דן מכמן

מה הקשר בין השואה לבין מקרים אחרים של רצח עם?

האם השואה היהודית היא רצח עם? האם זה המקרה הקיצוני ביותר של רצח עם? האם היא רק רצח עם?

ההיסטוריון הבריטי דונלד בלוקסאם הדגיש כי:

"בין 5.1 ל-6.2 מיליון יהודים נרצחו במלחמת העולם השנייה, במסגרת 'הפתרון הסופי לשאלה היהודית', כפי שכינו אותו הנאצים. כיום, אירוע זה מוכר בעולם כ'השואה'. כותרת המשנה שבחרתי לספרי - A Genocide – (שואה ללא ה' הידיעה), אינה אמורה לגרוע מעוצמתה של שואת היהודים אלא לעודד את הקורא לבחון אותה כדוגמה לתופעה רחבה יותר."

לדידו של בלוקסאם, המונח העממי וההיסטוריוגרפי 'שואה', המונח שבו השתמש המנגנון הנאצי 'פתרון סופי לשאלה היהודית' והפעולה ההיסטורית של רצח קרוב לשישה מיליון יהודים – חד הם – רצח עם. ההיסטוריון האמריקני טימותי סניידר, טען ברב-המכר שלו "ארצות דמים: אירופה בין היטלר לסטאלין" (המהדורה העברית ראתה אור בשנת 2012), כי רצח היהודים התנהל במקביל וכחלק מהרג המונים שביצעו המשטרים של היטלר וסטאלין בתקופת זמן מוגדרת (שנות השלושים והארבעים של המאה העשים) ובאזור גיאוגרפי מוגדר – "ארצות הדמים" – המשתרעות בין מערב פולין לבין הים השחור. על פי פרשנות זו, 'השואה' אינה אירוע יוצא דופן העומד בפני עצמו, אלא תת-פרק בסיפור עקוב מדם ורחב יותר שהתרחש באדמות הדמים ולא במקומות אחרים. לטענתו, האירוע הכולל נבע מכך ש"הגרמנים והסובייטים [דחפו] אלה את אלה לבצע פשעים נוראיים יותר ויותר." "זוועות אלה", לדברי סניידר, "התרחשו באותו מקום וזמן – אדמות הדמים, בין 1933 ל-1945. תיאור מהלך האירועים היה ניסיון להציגם כ'**אירוע המרכזי** בהיסטוריה האירופית' [הדגשה שלי]. כלומר, השואה אינה אירוע העומד בפני עצמו, אלא חלק מתהליכי רצח רחבים בהרבה.

למעשה, פרשנויות אחרונות אלה קוראות תיגר על התפיסה שהתגבשה לאורך עשרות שנות מחקר, שהשואה היתה יוצאת דופן, 'מיוחדת', חסרת תקדים, המקרה האולטימטיבי והקיצוני ביותר של רצח עם (יהודה באואר הוא, ככל הנראה, החוקר המזוהה ביותר עם גישה זו). ההיסטוריון האוסטרלי א' דירק מוזס הביע בשנת 2002 עמדה ביקורתית בוטה: "השאלה האם קווי הדמיון [בין השואה ומקרים אחרים של רצח עם] הם משמעותיים יותר מאשר ההבדלים ביניהם, היא שאלה פוליטית ופילוסופית ולא שאלה היסטורית ...עצם הייחודיות איננה קטגוריה למחקר היסטורי; היא קטגוריה דתית או מטאפיזית." בשנת 2011 הוסיפו בלוקסאם ומוזס, על רקע האווירה ששררה בקהילה האקדמית, כי "הקשר בין חקר השואה לבין חקר רצח עם מצריך בוננות (רפלקציה), מאחר שהוא שלילי וחיובי כאחד, מאופיין בסינרגיות, בתהליכים של הגדרה עצמית באמצעות הדרה הדדית, ולעתים אף בדחייה." חוקר הג'נוסייד האוסטרלי קולין טאץ, אף תיאר את המצב במלים אלה:

"התחום המתפתח שלנו [של חקר הג'נוסייד] צריך למצוא תחושה של קולגיאליות, קונצנזוס לגבי המינוח, אמות מידה שאיתן אפשר למדוד מידות, ממדים, ודרגות של הפשע...בראש ובראשונה, קיים אתגר למצוא מרחב להכיל את השואה ולאמצה בנינוחות. רצח היהודים הוא בן ברית; הוא אינו אויב, ואינו בשוליים!"

כלומר, טאץ מבחין שבקרב חוקרי ג'נוסייד (רצח עם) קיימת איבה כלפי מעמדה של השואה ונטייה לדחוק אותה לשוליים. זוהי אבחנה מדהימה, שלא לומר – מדאיגה.

*איור 1: השקפתו של יהודה באואר - השואה היא* *המקרה הקיצוני ביותר של תופעת רצח העם*

*איור 2: השקפתם של חוקרים רבים בתחום רצח העם* *(ושל חלק מחוקרי השואה) - השואה היא מקרה אחד של* *רצח עם, אולי גדול יותר, אך לא שונה במהותו*

שואה

רצח עם

**שואה, Holocaust חורבן ועוד: כמה** **הערות לגבי המינוח**

'שואה', שמשמעותה 'קטסטרופה' או 'אסון', ובמשמעות נפוצה פחות 'חורבן' (בעברית או ביידיש) - הרס, הן המילים העברית שמשמשות בשבעים השנים האחרונות בשיח היהודי הפנימי לתיאור גורל היהודים בתקופה הנאצית; מונחים אלה שימשו בשיח היהודי הפנימי כבר ב-1933. מונחים נוספים נטבעו במהלך התקופה עצמה ומיד לאחר 1945. Holocauast, מילה יוונית שפרושה "קורבן שנשרף עד תום", ומתייחסת במקור לקורבן פגאני, שימשה בתרגום התנ"ך ליוונית כדי לציין את המונח התנכ"י "קורבן עֹלָה". המונח Holocaust נכנס בהדרגה לשיח כמונח המרכזי לתיאור גורלם של היהודים בתקופה הנאצית בסוף שנות ה-50, כשתוצאות הגל הראשון של המחקר המדעי (בעיקר של חוקרים גרמנים) בנושא מְבצעי השואה, הצביעו על כך שאנטישמיות ומדיניות אנטי יהודית לא היו רק אחד מההיבטים הרבים של הרייך השלישי אלא חלק מרכזי בטוטאליות שלו. במילים אחרות, המרכיב 'היהודי' של התקופה הנאצית הוכר כבעל חשיבות מרכזית, מיוחדת, ועובדה זו הובילה לחיפוש אחר הגדרה ומונח ייחודיים.

**בחינה מתודולוגית של הסוגיה**

יש לשים לב לעובדה שצוינה לעיל, שהמונחים שואה, חורבן ו-Holocaust (וכן מונחים אחרים שהיו בשימוש ונעלמו) היו מילים קיימות שהושאלו לשיח המתייחס לגורלם של היהודים בתקופה הנאצית ולא נטבעו במיוחד כדי לציין אירוע זה. כמו כן, מונחים אלה מעורפלים ואינם מציינים מה בדיוק קרה ומתי. מנגד, המונח 'רצח עם', הומצא בשנת 1943, והתפרסם ב-1944 בידי רפאל למקין, כדי לציין - בצורה אוניברסלית – פשעים דוגמת רצח העם היהודי. אף על פי שלמקין החל את ההתבוננות בסוגיה כאשר בחן (עוד בשנת 1933) את רצח העם הארמני בידי התורכים ב-1915, הרי פשעי הנאצים ורצח היהודים כשיאם שימשו כזרז ליוזמתו למציאת הגדרה. למקין הגדיר רצח עם במלים אלה:

... פעולות, כחלק מתוכנית מתואמת, המכוונות להרס יסודות חיוניים בחייהן של קבוצות לאומיות, במטרה להשמיד את אותן קבוצות. יעדיה של תוכנית כזו יהיו פירוק מוסדות פוליטיים וחברתיים, תרבות, שפה, רגשות לאומיים, דת וקיימות כלכלית של קבוצות לאומיות, לצד מיגור הביטחון האישי, החירות, הבריאות, הכבוד ואף את חייהם של יחידים המשתייכים לקבוצות אלה. רצח עם (ג'נוסייד) מכוון נגד קבוצה לאומית כישות, והפעולות נגדה מכוונות נגד יחידים אך לא כפרטים, אלא כחברי אותה קבוצה לאומית.

האם המונח 'Holocaust' מתאים להגדרה שהציע למקין או להגדרות השונות שהוצעו מאוחר יותר: באמנת האו"ם בדבר מניעתו וענישתו של הפשע השמדת עם (1948) או להגדרות שטבעו חוקרים אחרים?

**המשגת המונח שואה**

במהלך השנים, הציעו חוקרים המשגות שונות למונח 'שואה'; אפשר למצוא אותן בחיבורים היסטוריים משווים שנכתבו על השואה וכן באנציקלופדיות ובמילונים. עם זאת, בשנים האחרונות יש נטייה הדרגתית לזהות את המונח 'שואה' עם הרצח השיטתי של יהודים – תפיסה מוטעית שהובילה לתובנות שצוטטו בתחילת מאמר זה.

בחינה מעמיקה של המפעל הנאצי תראה שבבסיסו של מה שאנו מכנים 'שואה' נמצא הניסיון למחוק את הרוח היהודית מן העולם. היטלר ותומכיו האמינו ברעיון שיהודים ורעיונות יהודיים זיהמו את העולם ורדפו אותו. איש האס אס דיטר ויסליצני, מעוזריו של אדולף אייכמן, הסביר ב-1946 כי בראיית הנאציזם,

"העולם מכוון בידי כוחות של טוב ושל רוע. לפי תפיסה זו, עקרון הרוע היה מגולם ביהודים... עולם דימויים זה לא ניתן להבנה במונחים לוגיים או רציונליים [מאחר ש]זו צורה של אמונה דתית המובילה לכיתתיות. מיליוני אנשים האמינו בדברים אלה...אפשר להשוות זאת רק לתופעות מימי הביניים, כגון ציד מכשפות."

במילים אחרות, היה צורך להשמיד את הרוח היהודית באמצעות חיסול של נושאיה האנושיים – היהודים הגשמיים – וכן באמצעות "המאבק" (Kampf, בגרמנית) הסיזיפי נגד כל הביטויים של 'יהדות'. עם זאת, היהדות לא היתה מה שהיהודים עצמם תפסו כיהדות, אלא מגוון של רעיונות ומערכות פוליטיות המבוססים על שוויון ומקדמים אותו. ה"הרוח היהודית" הייתה כלל-עולמית וזיהמה אותו; היהודים היו הקבוצה היחידה של אויבי המשטר הנאצי שאליה נקשרו מונחים כמו "עולם" או "בין-לאומי" (das Weltjudentum או interntionales Judentum). יהודים תוארו כמי שנמצאים בכל מקום בעולם; יתר על כן, הם היו החוליה המחברת בין אויבי הנציונל-סוציאליזם. במסגרת הסדר העולמי החדש על בסיס עיקרון הגזע, המלחמה ביהודים הפכה עבור היטלר לאובססיה מרכזית שליוותה את כל מהלך הקריירה הפוליטית שלו; אכן, הביטוי "הרחקה מוחלטת של היהודים" (Entfernung der Juden überhaupt) שטבע בספטמבר 1919 היה ונשאר העיקרון המנחה בפעולותיו. חזון קיצוני זה לא היה רק נחלתו של היטלר: היו שותפים לו בעלי תפקידים רבים בדרגים נמוכים יותר 'שעבדו למען הפיהרר,' אבל גם מחוץ לרשת הבירוקרטיה, בתוך גרמניה ומחוץ לה. האנטישמיות הנאצית הייתה הקיצונית ביותר, אך היא גם הקצינה סוגים אחרים של אנטישמיות, ולפיכך היתה יכולה להתנהל באירופה.

הניסיון להרחיק באופן מוחלט יהודים ויהדות לא היה פשוט כלל וכלל. לשם כך היה צריך לסמן ולנדות יהודים שחיו במקומות שונים בזהויות מגוונות, לא תמיד יהודיות במובהק. ההרחקה נעשה במגוון אמצעים: הגדרות משפטיות, סימון חזותי, הפקעה, גירוש ולבסוף גם רצח המוני מאורגן היטב. אבל הקמפיין החובק-כל נגד הרוח היהודית כלל גם היבט של טיהור עצמי – Entjudungskampf (קרב לדה-יודאיזציה) של השפה הגרמנית, מערכת המשפט וכדומה. לפיכך, 'השואה' חרגה מהתבנית הטיפוסית של קבוצה אחת החותרת להעלמות קבוצה אחרת: היה זה ניסיון לסלק את הרוח היהודית ההרסנית, שכלל גם פרק של רצח עם – רצח נושאיה האנושיים אותה רוח – ומחיקת כל זכר לעקבותיה.

מסקנתי היא שהרצח של כשישה מיליון יהודים היה תוצאה חלקית של הפתרון הסופי, שהוא עצמו היה רק פרק אחד מהשואה.

*איור 3: השואה כאירוע החורג ממודל רצח העם*

'

רצח עם

שואה

פרופסור דן מכמן הוא ראש המכון הבין-לאומי לחקר השואה וראש הקתדרה לחקר השואה ע"ש ג'ון ניימן, ביד ושם. הוא פרופסור מן המניין המתמחה בתולדות עם ישראל בעת החדשה ויו"ר המכון לחקר השואה ע"ש ארנולד ולאונה פינקלר באוניברסיטת בר אילן. באוגוסט 2013, שהה מכמן כחוקר אורח באוניברסיטת סידני כחלק ממלגת מנדלבאום ונשא הרצאה במרכז לשואה יהודית במלבורן. זוהי גרסה ערוכה של הרצאתו.